**Informatīvais ziņojums**

**„Par valsts sabiedrības ar ierobežotu atbildību „Latvijas Nacionālā opera” turpmākas darbības priekšlikumiem apgrozāmo līdzekļu stabilizēšanai un finansiālās darbības uzlabošanai”**

Rīgā,

2013

**Ievads**

Informatīvais ziņojums „Par valsts sabiedrības ar ierobežotu atbildību „Latvijas Nacionālās operas” turpmākas darbības priekšlikumiem apgrozāmo līdzekļu stabilizēšanai un finansiālas darbības uzlabošanai” (turpmāk – informatīvais ziņojums) sagatavots pēc valsts sabiedrības ar ierobežotu atbildību „Latvijas Nacionālās operas” (turpmāk – LNO) un Kultūras ministrijas iniciatīvas, lai informētu Ministru kabinetu par finanšu situāciju un priekšlikumiem LNO finansiālās darbības uzlabošanai.

1. **Esošās situācijas apraksts**

Uzsākot darbu, LNO jaunā valde ir iepazinusies ar LNO esošo finanšu situāciju 2013.gadā, kā arī ar apstiprināto repertuāru 2013/2014.gada sezonai un apkopojusi sekojošus konstatējumus, kas rada būtisku apdraudējumu LNO finansiālās darbības stabilitātei un mākslinieciskā repertuāra nodrošināšanai 2014.gadā.

**2013.gada uzkrātās parādsaistības**

2013.gadā konstatētais finanšu kontroles trūkums un apstiprināta plāna konsekventa neievērošana ir summējusies virknē būtisku saistību, kuru nodrošināšanai līdzekļi nav pieejami apstiprinātajā 2013.gada finanšu budžetā.

1. „Atalgojumi fiziskajām personām uz tiesiskās attiecības regulējošu dokumentu pamata (honorāri, licenču līgumi)“ 9 mēnešos ir pārsniegti par 153 645 latiem, kas veido 97% no gada plānotā. Lai gan IV ceturksnī šajā izdevumu pozīcijā tekošo izrāžu uzturēšanai un jaunuzvedumu nodrošināšanai ir nepieciešami 200 000 latu (saskaņā ar apstiprināto repertuāru un noslēgtajiem līgumiem).

          Tabula Nr.1

|  |  |  |  |  |  |
| --- | --- | --- | --- | --- | --- |
| **Rādītāji** | **Gada plāns** | **Plāns 9.m.** | **Izpilde 9.m.** | **Izpilde% 9.m** | **Izpilde% /gada plānu** |
| **Atalgojums fiziskajām personām uz tiesiskās attiecības regulējošu dokumentu pamata** | **725'121** | **549'500** | **703'145** | **128%** | **97%** |

2. „Citi iepriekš nekvalificētie pakalpojumu veidi“ (galvenokārt jaunuzvedumu un atjaunojuma izrāžu materiāli) 2013.gada 9 mēnešos ir pārsniegti par 61 077 latiem, kas veido 98% no gada plānotā.

Tabula Nr.2

|  |  |  |  |  |  |
| --- | --- | --- | --- | --- | --- |
| **Rādītāji** | **Gada plāns** | **Plāns 9.m.** | **Izpilde 9.m.** | **Izpilde% 9.m** | **Izpilde% /gada plānu** |
| **Pārējie iepriekš nekvalificētie pakalpojumu veidi** | **347'750** | **280'506** | **341'583** | **122%** | **98%** |

3. Budžeta iestāžu pievienotās vērtības nodokļu maksājumi 2013.gada 3 mēnešos ir pārsniegti par 84 788 latu.

Tabula Nr. 3

|  |  |  |  |  |  |
| --- | --- | --- | --- | --- | --- |
| **Rādītāji** | **Gada plāns** | **Plāns 9.m.** | **Izpilde 9.m.** | **Izpilde% 9.m** | **Izpilde% /gada plānu** |
| **Budžeta iestāžu pievienotās vērtības maksājumi** | **119'500** | **58'500** | **143'280** | **245%** | **120%** |

Lai sabalansētu 2013.gada pirmo 9 mēnešu budžetu un norēķinātos par augstākminētajām un citām mazākā mērā pārsniegtajām saistībām, LNO ir iztērējusi 85% valsts budžeta dotācijas pirmajos deviņos mēnešos, atstājot ceturtajā ceturksnī nepamatotu pašu ieņēmumu plānu, kā arī faktiskos izdevumus, kuri bija jāsedz no 2013.gada pirmajos deviņos mēnešos saņemtajiem līdzekļiem. Biļešu ieņēmumi ir plānoti neatbilstoši repertuāram un neņemot vērā divu ceturtā ceturkšņa jaunuzvedumu radītās lielās zāles dīkstāves. Turklāt, turpinot iesākto praksi saņemt biļešu ieņēmumus par nākamo periodu (uz 31.12.2012 tika iztērēti 302 586 lati no 2013.gada biļešu ieņēmumiem), 2013.gada III ceturksnī ir avansā saņemti biļešu ieņēmumi 143 435 latu apmērā par 2013.gada IV ceturksni saskaņā ar LNO bilanci par 2013.gada 9 mēnešiem.

Izdevumu plāna būtisks pārsniegums ir radījis LNO problēmas apgrozāmo līdzekļu pieejamībā, kā rezultātā, lai pozitīvi pabeigtu 2013.gadu, ir papildus nepieciešami līdzekļi **418 392** latu apmērā sekojošās pozīcijās:

|  |  |
| --- | --- |
| Piegādātāji, saistības uz 09.12.2013. |  54 374,- |
| Nodokļu maksājumi, t.sk., | 182 967,- |
| *IIeN par XI'2013* | *79 194* |
| *Sociālais nodoklis XI'2013* | *103 773* |
| Norēķini ar darbiniekiem, t.sk., | 68 410,- |
| *Alimenti un atvilkumi arodbiedrībām* | *2 367* |
| *Avansa maksājums darbiniekiem par XII'2013* | *54 800* |
| *LNO kora pārslodze saskaņā ar apstiprināto māksliniecisko repertuāru* | *11 243* |
| Autoratlīdzības, licenču maksājumi un autoru %, t.sk., | 112 641,- |
| *Licenču maksājumi repertuāra izrādēm* | *45 000* |
| *Autortiesību % maksājumi par XI'2013* | *15 000* |
| *Autoratlīdzības par jaunuzvedumiem* | *52 641* |
|  |  |
| **KOPĀ** | **418 392,-** |

Parādu uzkrāšanos 2013. gada IV ceturksnī izraisīja tas, ka 85% no valsts budžeta dotācijas tika izlietoti pirmajos trīs ceturkšņos, vienlaicīgi atstājot neadekvātu pašu ieņēmumu plānu uz IV ceturksni. Turklāt, pirmajos deviņos mēnešos tika pārmaksāta virkne maksājumu, piemēram, autoratlīdzības un honorāru plāns tika pārsniegts par 153 645 latiem.

Papildus iepriekšminētajam, LNO valde ir atklājusi, ka grāmatvedības uzskaites programma „Navision“, kura ir LNO lietošanā kopš 2006.gada, no uzstādīšanas brīža līdz 2013.gada nogalei nav regulāri atjaunota, kā rezultātā *Microsoft* no 01.01.2014. pārstāj uzturēt šo programmas versiju un tuvākā gada laikā LNO nonāks situācijā, kad netiks nodrošināta pilnvērtīga grāmatvedības uzskaite. Vēršoties pie programmas apkalpotāja Latvijā, LNO valde ir saņēmusi piedāvājumu apmaksāt abonēšanas maksu kopš 2006.gada, kā arī jauninājumu ieviešanu un pielāgošanu LNO vajadzībām par **59 827 latiem.**

Neapmaksāto rēķinu uzskaitījumu skatīt 1.pielikumā un naudas plūsmu sadalījumā pa mēnešiem 2.pielikumā.

Latvijas Nacionālā opera, analizējot vēsturiskos 2013. gada datus, ir secinājusi, ka parādu veidošanos 2013.gada otrajā pusē ir veidojusi autoratlīdzību samaksa uz tekošajām izrādēm, kuru faktiskā izpilde pirmajos deviņos mēnešos pārsniedz plānoto autoratlīdzību budžetu par 238 155 latiem jeb 77% no sākotnēji plānotā autoratlīdzību apjoma. Analizējot valsts budžeta finansēšanas plānu 2013. gadam ir redzams, ka pēdējā ceturkšņa naudas plūsmas nodrošināšanai ir atlikuši tikai 17% no kopējās gada valsts budžeta dotācijas apmēra.

**Iepriekšējās vadības apgrūtinošie līgumi**

Papildus veiksmīgu 2014.gada izpildi apgrūtina fakts, ka iepriekšējā valde ir uzņēmusies saistības pret LNO kolektīvu, kas būtiski ietekmē 2014.gada budžeta izpildi:

1. saskaņā ar LNO direktora A. Žagara apstiprinātu rīkojumu Nr.4.1-25/L2513-6 no 27.05.2013 „Par LNO orķestra materiālās stimulēšanas nolikuma „Par darbu R.Vāgnera „Nībelunga gredzens“ tetraloģijas“ apstiprināšanu“, LNO orķestra māksliniekiem 2014.gada 10.janvārī jāizmaksā prēmija 40% apmērā no mēnešalgas. Minētās prēmijas kopējais apmērs ir **31 000 latu**, kā arī potenciālais uzkrājums atvaļinājumiem un slimības naudām;
2. saskaņā ar LNO direktora A. Žagara apstiprinātu rīkojumu Nr.4.1-25/L2513-7 no 27.05.2013 „Par orķestra nodarbinātības nolikumu“, ir parakstīta vienošanās par orķestra mākslinieku pilnas darba slodzes atjaunošanu ar 2014.gada 1.janvāri. Šobrīd slodze ir 85% no pilnas slodzes. Minētās vienošanās izpildei LNO ir nepieciešami papildus līdzekļi **170 000** **latu** apmērā;
3. saskaņā ar LNO direktora A.Žagara apstiprinātu rīkojumu Nr.4.1-25/L2513-9 no 06.06.2013 „Par LNO operas solistu un kora vokālistu nodarbinātības nolikumu“, ir parakstīta vienošanās par operas solistu un kora mākslinieku pilnas darba slodzes atjaunošanu ar 2014.gada 1.janvāri. Šobrīd slodze ir 85% no pilnas slodzes. Minētās vienošanās izpildei, LNO ir nepieciešami papildus līdzekļi **110 000 latu** apmērā;
4. papildus informatīvā ziņojuma sadaļas „Iepriekšējās vadības apgrūtinošie līgumi” 2. un 3.punktā minētajām saistībām, LNO baleta un tehnisko darbinieku arodbiedrību koplīgumi paredz, ka: „Darba devējs seko, lai (attiecīgi baleta mākslinieku un tehnisko darbinieku) darba algas attiecībā pret citu operas darbinieku algām procentuāli nesamazinātos.“

Lai LNO konsekventi ievērotu visu arodbiedrības pārstāvēto darbinieku tiesības, 2014.gadā slodžu atjaunošanai un atalgojuma izlīdzināšanai papildus ir nepieciešami **712 000 latu**.

**Iespējamās sekas nepietiekamā finansējuma gadījumā**

Lai nodrošinātu stingrāku finanšu uzraudzību un līdzekļu efektīvu un ekonomisku izlietošanu, Kultūras ministrija ir veikusi grozījumus Latvijas Nacionālās operas likumā (stājās spēkā 2013.gada 01.martā), ieceļot jaunu operas valdi triju locekļu sastāvā. Iepriekšējā valde tika atbrīvota sakarā ar uzticības zaudēšanu, un pašlaik Latvijas Nacionālajā operā tiek veikts finanšu un juridiskais audits  par iepriekšējo laika posmu.

Nepietiekamais finansējums LNO saimnieciskās darbības nodrošināšanai izraisīs virkni būtisku procesu, kas gala rezultātā iespaidos operas māksliniecisko kvalitāti, starptautisko atpazīstamību un virkni iepriekšējos gados uzsāktu projektu. Riska faktori:

1. kreditori savu tiesību aizstāvēšanai var vērsties tiesā, kas radīs ne tikai papildus materiālos zaudējumus, bet arī būtiski graus LNO publisko tēlu, kas ilgtermiņā apdraud pozitīvu sadarbību ar ārvalstu un pašmāju sadarbības partneriem, kā arī mākslas darbu autoriem;
2. izsmeļot kreditoru piešķirtās parādu robežlīnijas, LNO nebūs iespējas saņemt materiālus un pakalpojumus jaunuzvedumiem un repertuāra nodrošināšanai;
3. jau 2014.gadā ir liels risks palikt bez grāmatvedības un uzskaites programmas, jo *Microsoft* LNO rīcībā esošo programmas versiju vairs neuztur;
4. visbeidzot un galvenokārt situācijas iespējamās sekas ir mākslinieciskās kvalitātes līmeņa pazemināšanās. Mākslinieciskā līmeņa riska faktori: atteikšanās no vairāku jauniestudējumu iestudējumu veidošanas, starptautiskās sadarbības samazināšana (netiek piesaistīti starptautiski atzīti viesdiriģenti, izrāžu veidotāji – režisori, scenogrāfi u.c., mazāks viessolistu skaits), atteikšanās no tālākizglītības programmām LNO solistiem, baleta māksliniekiem, mūziķiem, u.c.

**II. Priekšlikumi situācijas risinājumam**

Neskatoties uz iepriekš norādītājiem apgrūtinājumiem un saistībām, LNO valde ir izstrādājusi nākamā gada budžetu. Minimizējot operas uzturēšanas izmaksas un iespēju robežās racionalizējot repertuāra plānojumu, kā arī turpinot pārskatīt esošo struktūru, apvienojot funkcijas un skrupulozi sekojot katrai budžeta vienībai, LNO vadība apņemas 2014.gada laikā samazināt budžeta deficītu līdz minimumam un, sākot ar 2015.gadu, nodrošināt LNO darbību budžeta bāzes 4,8 miljonu latu ietvaros. Tomēr esošā budžeta bāze neļauj īstermiņā akumulēt pietiekami līdzekļu, lai:

1. segtu uzkrātās operatīvās darbības saistības 418 392 latu apmērā;
2. atjaunotu grāmatvedības un uzskaites sistēmas licences, ieguldot 59 827 latus.

**III. Nepieciešamais finansējums pasākumu nodrošināšanai**

Balstoties uz visu iepriekšminēto, lūdzam piešķirt LNO no līdzekļiem neparedzētiem gadījumiem:

1. 2013.gadā 418 392 latus īstermiņa saistību dzēšanai;
2. 2014.gadā 59 827 latus „NAVISION” programmas atjaunošanai.

Kultūras ministrija sadarbībā ar LNO ir izvērtējusi finansējuma pieprasījumu un sagatavojusi iesniegšanai Ministru kabinetā budžeta programmas "Līdzekļi neparedzētiem gadījumiem" līdzekļu pieprasījumu.

Kultūras ministre                                           D.Melbārde

 Vīza: Valsts sekretārs G.Puķītis

2013.12.13.

1272

I.Treija

Kultūras ministrijas

Nozaru politikas nodaļas vadītāja

Tālr. 67330262; fakss 67330256

Iluta.Treija@km.gov.lv

A.Mamaja

VSIA „Latvijas Nacionālā opera”

Finanšu direktore

Tālr. 67073710

agnese.mamaja@opera.lv